Document ID: /roh_data/filtered/fineweb-2-filterrobots_roh.jsonl.gz/64591

A Kontiolahti en la Finlanda daventa Aita Gasparin meglra Svizra en la cursa sur 15 kilometers. Ella vegn 34avla, cun in retard da passa trais minutas. Malgrà cundiziuns perfetgas ha ella fatg dus sbagls da sajettar quai che ha muntà duas minutas da chastì. Sia sora Selina n'è betg partida pervi d'in dafraid. Lena Häcki ha suenter trais sbagls cuntanschì plaz 40. Gudagnà la cursa da las dunnas ha la Taliana e defensura da la culla gronda Dorothea Wierer da l'Italia
Surpraisa norvegaisa tar ils umens
La stagiun dal biatlon cumenza cun ina surpraisa. Sturla Holm Lägreid gudogna la cursa sur 20 kilometers. Il Norvegiais da 23 onns resta senza sbagl vi dal stan da sajettar e fa uschia si'emprima victoria en la cuppa mundiala. Segund davent ses cumpatriot Johannes Tingnes Bö, terz Erik Lesser da la Germania.
Benjamin Weger betg en ils top 30
Meglier Svizzer è Benjamin Weger sin plaz 33 ( 4:08,7). Pers temp ha Weger sin la loipa. Suenter plirs mais da pausa ha el cumenzà ses trenament da stad cun retard. El ha duvrà pliras mais per puspè vegnir intern il numer 1.
- 44avel Jeremy Finello 4:48,4
- 54avel Niklas Hartweg 5:57,3
- 60avel Sebastian Stalder 6:25,8